**รายงานการประชุม**

สภาองค์การบริหารส่วนตำบลเขาขาว

สมัยวิสามัญ สมัยที่ ๑ ประจำปี พ.ศ.2562

เมื่อวันศุกร์ ที่ 31 พฤษภาคม ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์การบริหารส่วนตำบลเขาขาว
2. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
3. นายเดโช ชิตรัตน์ สมาชิกสภา อบต.เขาขาว หมู่ที่ 1
4. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
5. นางสาวพิสมัย สีใส สมาชิกสภา อบต.เขาขาว หมู่ที่ 3
6. นางวิภู พรหมรักษา สมาชิกสภา อบต.เขาขาว หมู่ที่ 3
7. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
8. นายสายัน สุวรรณสังข์ สมาชิกสภา อบต.เขาขาว หมู่ที่ 5
9. นายสุชาติ คงหอม สมาชิกสภา อบต.เขาขาว หมู่ที่ 6
10. นายสมพงษ์ ปั้นคง สมาชิกสภา อบต.เขาขาว หมู่ที่ 8
11. นายวิรัตน์ บุญมา สมาชิกสภา อบต.เขาขาว หมู่ที่ 8
12. นายสมโชค คงทอง สมาชิกสภา อบต.เขาขาว หมู่ที่ 9
13. นายฤทธิ์ จิตรา สมาชิกสภา อบต.เขาขาว หมู่ที่ 10
14. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11
15. นางสาวละออง แก้วเก้า สมาชิกสภา อบต.เขาขาว หมู่ที่ 11
16. นายคัมภีร์ ชุมขุน สมาชิกสภา อบต.เขาขาว หมู่ที่ 12
17. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นายไพรัช พยาบาล เลขานุการสภาองค์กรบริหารส่วนตำบลเขาขาว
2. นางจตุพร จันทร์เทพ สมาชิกสภา อบต.เขาขาว หมู่ที่ 1
3. นายสุนทร คารมดี สมาชิกสภา อบต.เขาขาว หมู่ที่ 2
4. นายปรีชา ทองอร่าม สมาชิกสภา อบต.เขาขาว หมู่ที่ 6
5. นายเกรียงไกร หนูนวล สมาชิกสภา อบต.เขาขาว หมู่ที่ 7
6. นายสุธา ทองแผน สมาชิกสภา อบต.เขาขาว หมู่ที่ 7
7. นายจำรัส สวัสดี สมาชิกสภา อบต.เขาขาว หมู่ที่ 9
8. นางเสาวภา รัตนบุรี สมาชิกสภา อบต.เขาขาว หมู่ที่ 10

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว
2. นายสมโชค สุชาติพงศ์ รองนายกองค์การบริหารส่วนตำบลเขาขาว
3. นางวจินา หนูแก้ว เลขานุการนายกองค์การบริหารส่วนตำบลเขาขาว

**เริ่มประชุมเวลา : เวลา 13.05 น.**

**นายดำรงค์ อุ่นศร ประธานสภาฯ** เมื่อครบองค์ประชุม มีสมาชิกสภาองค์การบริหารส่วนตำบล เขาขาว มาประชุมทั้งสิ้น 17 คน ก่อนเข้าสู่ระเบียบวาระการประชุม เนื่องจากนายไพรัช พยาบาล เลขานุการสภาอบต.เขาขาว ติดภารกิจไม่สามารถมาร่วมประชุมได้ จึงให้เพื่อนสมาชิกเสนอชื่อผู้ที่เหมาะสมทำหน้าที่เลขานุการสภาชั่วคราว เชิญเสนอครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ผมสมพงษ์ ปั้นคง สมาชิก อบต.หมู่ที่ 8 ขอเสนอคุณพิสมัย สีใส เป็นเลขานุการสภาชั่วคราวครับ

**นายดำรงค์ อุ่นศร ประธานสภาฯ** ขอผู้รับรองจำนวน 2 ท่านด้วยครับ มีผู้รับรองครบ ยังมีผู้เสนอท่านอื่นอีกไหมครับ

เมื่อไม่มีสรุปว่าที่ประชุมมีมติให้คุณพิสมัย สีใส สมาชิกสภา อบต.เขาขาว หมู่ที่ 3 ทำหน้าที่เลขานุการสภาอบต.เขาขาว ชั่วคราว เชิญครับ

เมื่อครบองค์ประชุมแล้วผมขอเปิดประชุมสภาองค์การบริหารส่วนตำบลเขาขาว สมัยวิสามัญ สมัยที่ 1 ประจำปี พ.ศ.2562 ต่อไปเป็นการประชุมตามระเบียบวาระ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

-ไม่มี-

**ระเบียบวาระที่ ๒ : เรื่องรับรองรายงานการประชุมสภาฯสมัยสามัญ สมัยที่ 2 ประจำปี พ.ศ.2562 เมื่อวันจันทร์ ที่ 13 พฤษภาคม 2562**

**นายดำรงค์ อุ่นศร ประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาฯ สมัยสามัญ สมัยที่ 2 ประจำปี พ.ศ.๒562 เมื่อวันจันทร์ ที่ 13 พฤษภาคม 2562 ด้วยคะแนนเป็นเอกฉันท์ ต่อไปเป็นระเบียบวาระที่ 3

**ระเบียบวาระที่ ๓** : พิจารณาอนุมัติโอนงบประมาณไปตั้งจ่ายเป็นรายการใหม่ จำนวน 9 รายการ

1. แผนงานบริหารงานทั่วไป งานบริหารงานคลัง งบลงทุน หมวดค่าครุภัณฑ์ ประเภทครุภัณฑ์คอมพิวเตอร์ รายการเครื่องคอมพิวเตอร์ สำหรับงานประมวลผล แบบที่ 2 จำนวน 30,000 บาท โดยมีลักษณะพื้นฐานดังนี้

* มีหน่วยประมวลผลกลาง (CPU) ไม่น้อยกว่า 6 แกนหลัก (6 core) โดยมีความเร็วสัญญาณนาฬิกาพื้นฐานไม่น้อยกว่า 3.2 GHz และมีเทคโนโลยีเพิ่มสัญญานาฬิกาได้ในกรณีที่ต้องใช้ความสามารถในการประมวลผลสูง จำนวน 1 หน่วย
* หน่วยประมวลผลกลาง (CPU) มีหน่วยความจำแบบ Cache Memory รวมในระดับ (Level) เดียวกันขนาดไม่น้อยกว่า 12 MB
* มีหน่วยประมวลผลเพื่อแสดงภาพ โดยมีคุณลักษณะอย่างใด อย่างหนึ่ง หรือดีกว่า ดังนี้

1)เป็นแผงวงจรเพื่อแสดงภาพแยกจากแผงวงจรหลักที่มีหน่วยความจำขนาดไม่น้อยกว่า 2 GB หรือ

2)มีหน่วยประมวลผลเพื่อแสดงภาพติดตั้งอยู่ภายในหน่วยประมวลผลกลาง แบบ Graphics Processing Unit ที่สามารถใช้หน่วยความจำหลักในการแสดงภาพขนาดไม่น้อยกว่า 2 GB หรือ

3)มีหน่วยประมวลผลเพื่อแสดงภาพที่มีความสามารถในการใช้หน่วยความจำหลักในการแสดงภาพขนาดไม่น้อยกว่า 2 GB

- มีหน่วยความจำหลัก (RAM)ชนิด DDR4 หรือดีกว่า มีขนาดไม่น้อยกว่า 8 GB

- มีหน่วยจัดเก็บข้อมูล ชนิด SATA หรือดีกว่าขนาดความจุไม่น้อยกว่า 2 TB หรือ ชนิด Solid State Drive ขนาดความจุไม่น้อยกว่า 240 GB จำนวน 1 หน่วย

- มี DVD-RW หรือดีกว่า จานวน 1 หน่วย

- มีช่องเชื่อมต่อระบบเครือข่าย (Network Interface) แบบ 10/100/1000 Base-T หรือดีกว่า จำนวนไม่น้อยกว่า 1 ช่อง

- มีช่องเชื่อมต่อ (Interface) แบบ USB 2.0 หรือดีกว่า ไม่น้อยกว่า 3 ช่อง

- มีแป้นพิมพ์และเมาส์

- มีจอแสดงภาพมีขนาดไม่น้อยกว่า 19 นิ้ว จานวน 1 หน่วย

1. แผนงานบริหารงานทั่วไป งานบริหารงานคลัง งบลงทุน หมวดค่าครุภัณฑ์ ประเภทครุภัณฑ์คอมพิวเตอร์ รายการเครื่องพิมพ์ Multifunction เลเซอร์ หรือ LED ขาวดำ จำนวน 9,000 บาท โดยมีลักษณะพื้นฐานดังนี้

* มีอุปกรณ์ที่มีความสามารถเป็น Printer , Copier , Scanner และ Faxภายในเครื่องเดียวกัน
* มีความละเอียดในการพิมพ์ไม่น้อยกว่า 600x600 dpi
* มีความเร็วในการพิมพ์สำหรับกระดาษ A4ไม่น้อยกว่า 28 หน้าต่อนาที (ppm)
* มีหน่วยความจำ (Memory) ขนาดไม่น้อยกว่า 256 MB สามารถสแกนเอกสาร ขนาด A4 ได้
* มีความละเอียดในการสแกนสูงสุด ไม่น้อยกว่า 1,200 x 1,200 dpi
* มีถาดป้อนเอกสารอัตโนมัติ (Auto Document Feed)
* สามารถถ่ายสำเนาเอกสารได้
* สามารถทำสำเนาได้สูงสุดไม่น้อยกว่า 99 สำเนา
* สามารถย่อและขยายได้ 25 ถึง 400 เปอร์เซ็นต์
* มีช่องเชื่อมต่อ (Interface) แบบ USB 2.0 หรือดีกว่า จำนวนไม่น้อยกว่า 1 ช่อง
* มีช่องเชื่อมต่อระบบเครือข่าย (Network Interface) แบบ10/100 Base-Tหรือดีกว่า จำนวนไม่น้อยกว่า 1 ช่อง
* มีถาดใส่กระดาษได้ไม่น้อยกว่า 250 แผ่น
* สามารถใช้ได้กับ A4 , Letter , Legal และ Custom

โดยโอนลดงบประมาณจากแผนงานบริหารงานทั่วไป งานบริหาร งานคลัง งบบุคลากร หมวดเงินเดือน (ฝ่ายประจำ) ประเภทเงินเดือนพนักงาน จำนวน 39,000 บาท

1. แผนงานการพาณิชย์ งานกิจการประปา งบลงทุน หมวดค่าที่ดินและสิ่งก่อสร้าง ประเภทค่าสาธารณูปโภค โครงการขุดเจาะบ่อบาดาลพร้อม หอถังจุดที่ดินบ้านนายสายัณห์ ทองหัตถา บ้านบนควน หมู่ที่ 8 จำนวน 660,000 บาท เพื่อจ่ายเป็นค่าขุดเจาะบ่อบาดาลพร้อมหอถังจุดที่ดินบ้านนายสายัณห์ ทองหัตถา บ้านบนควน หมู่ที่ 8 โดยทำการขุดเจาะบ่อบาดาล ขนาด ∅ 6 นิ้ว พร้อมท่อกรุกรองบ่อความลึกไม่น้อยกว่า 50 เมตร และขนาด ∅ 4 นิ้ว พร้อมท่อกรุกรองบ่อความลึกไม่น้อยกว่า 50 เมตร รวมความลึกไม่น้อยกว่า 100 เมตร หรือปริมาณน้ำไม่น้อยกว่า 5 ลูกบาศก์เมตร/ชั่วโมง ก่อสร้างหอถังเหล็กโครงถักพร้อมถังไฟเบอร์กลาสเก็บน้ำความจุไม่น้อยกว่า 2,000 ลิตร จำนวน 4 ลูก ติดตั้งถังกรองสนิมเหล็ก เชื่อมต่อระบบไฟฟ้าและระบบประปาให้สามารถใช้งานได้ (ตามแบบรูปและรายละเอียดที่องค์การบริหารส่วนตำบลเขาขาวกำหนด) พร้อมติดตั้งป้ายประชาสัมพันธ์โครงการ จำนวน 2 ป้าย ปรากฏในแผนพัฒนาสี่ปี (พ.ศ.2561-2564) ยุทธศาสตร์การพัฒนาด้านโครงสร้างพื้นฐาน แผนงานการพาณิชย์ หน้าที่ 204 ลำดับที่ 40

โดยโอนงบประมาณจากแผนงานเคหะและชุมชน งานไฟฟ้าถนน งบลงทุน หมวดค่าที่ดินและสิ่งก่อสร้าง ประเภทค่าก่อสร้างสิ่งสาธารณูปโภค หน้า 102 ข้อ 9 โครงการก่อสร้างถนนลาดยางสายบ้านนายเลียบ หมู่ที่ 8 จำนวน 495,000 บาท และ

โอนลดงบประมาณจากแผนงานการศึกษา งานบริหารทั่วไปเกี่ยวกับการศึกษา งบบุคลากร หมวดเงินเดือนฝ่ายประจำ ประเภทเงินเดือนพนักงาน จำนวน 90,000 บาท และ

โอนลดงบประมาณจากแผนงานการศึกษา งานระดับก่อนวัยเรียนและประถมศึกษา งบบุคลากร หมวดเงินเดือนฝ่ายประจำ ประเภทเงินเดือนพนักงาน จำนวน 75,000 บาท

1. แผนงานเคหะและชุมชน งานบริหารทั่วไปเกี่ยวกับเคหะและชุมชน งบลงทุน หมวดค่าครุภัณฑ์ ประเภทครุภัณฑ์คอมพิวเตอร์ รายการ ค่าจัดซื้อเครื่องอ่านบัตรเอนกประสงค์ (Smart Card Reader) จำนวน 2 เครื่อง จำนวน 1,400 บาท มีคุณสมบัติไม่ต่ำกว่าเกณฑ์ราคากลางและคุณลักษณะพื้นฐานครุภัณฑ์ที่กระทรวงดิจิทัลฯ กำหนด โดยมีคุณลักษณะพื้นฐานดังนี้

* สามารถอ่านและเขียนข้อมูลในบัตรเอนกประสงค์ (Smart Card) มาตรฐาน ISO/IEC 7816 ได้
* มีความเร็วสัญญาณนาฬิกาไม่น้อยกว่า 4.8 MHz
* สามารถใช้งานผ่านช่องเชื่อมต่อ (Interface) แบบ USB ได้
* สามารใช้กับบัตรแบบเอนกประสงค์ (Smart Card) ที่ใช้แรงดันไฟฟ้าขนาด 5 Volts , 3 Volts และ 1.8 Volts ได้เป็นอย่างน้อย

โดยโอนลดงบประมาณจากแผนงานเคหะและชุมชน งานไฟฟ้าถนน งบลงทุน หมวดค่าที่ดินและสิ่งก่อสร้าง ประเภทออกแบบ ค่าควบคุมงานงานที่จ่ายให้เอกชน นิติบุคคล หรือบุคคลภายนอกเพื่อให้ได้มาซึ่งสิ่งก่อสร้าง รายการค่าออกแบบ ค่าควบคุมงาน จำนวน 1,400 บาท

1. แผนงานเคหะและชุมชน งานบริหารทั่วไปเกี่ยวกับเคหะและชุมชน งบลงทุน หมวดค่าครุภัณฑ์ ประเภทครุภัณฑ์คอมพิวเตอร์ รายการ ค่าจัดซื้อเครื่องปริ้นเตอร์อิงค์เจ็ท HP Designjet T120 จำนวน 1 เครื่อง (ราคาตามท้องตลาด) ตั้งไว้ 60,000 บาทดังรายละเอียดต่อไปนี้

* มีความละเอียดงานพิมพ์ 1,200 x 1,200 dpi
* รองรับกระดาษขนาด A4 , A3 , A2 , A1
* ถาดใส่กระดาษด้านบนขนาด A4 – A3
* หน่วยความจำ 256 MB
* การเชื่อมต่อ : Fast Ethernet (100Base-T) , Hi-Speed USB 2.0

โดยโอนลดงบประมาณจากแผนงานเคหะและชุมชน งานไฟฟ้าถนน งบลงทุน หมวดค่าที่ดินและสิ่งก่อสร้าง ประเภทออกแบบ ค่าควบคุมงานงานที่จ่ายให้เอกชน นิติบุคคล หรือบุคคลภายนอกเพื่อให้ได้มาซึ่งสิ่งก่อสร้าง รายการค่าออกแบบ ค่าควบคุมงาน จำนวน 60,000 บาท

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์สำนักงาน รายการจัดซื้อซุ้มเฉลิมพระเกียรติ รัชการที่ 10 จำนวน 1 ชุด จำนวน 159,000 บาท โดยมีรายละเอียดคุณลักษณะดังนี้

* ขนาดโดยรวมสูง 5.60 เมตร กว้าง 3.30 เมตร
* ขนาดของกรอบด้านนอก สูง 4.00 เมตร กว้าง 2.70 เมตร
* ขนาดของรูป สูง 2.75 เมตร กว้าง 1.45 เมตร
* ขนาดของฐาน สูง 1.10 เมตร กว้าง 3.30 เมตร
* ขนาดตราสัญลักษณ์ วปร. สูง 1.00 เมตร
* ขนาดของริบบิ้นทรงพระเจริญ ยาว 2.00 เมตร
* ขนาดของพานพุ่มเงิน , พุ่มทอง สูง 1.00 เมตร
* ขนาดของครุฑ กว้าง 0.70 เมตร
* ขนาดของคชสิงห์ สูง 0.60 เมตร
* ขนาดของพญานาค สูง 1.70 เมตร
* ขนาดของป้ายชื่อหน่วยงาน สูง 0.20 เมตร กว้าง 1.50 เมตร

เป็นไปตามหนังสือ ด่วนมาก ที่ มท 0808.2/ว 1657 ลงวันที่ 16 กรกฎาคม 2556 และหนังสือ ด่วนที่สุด ที่ มท 0808.2/ว 1248 ลงวันที่ 27 มิถุนายน 2559

เป็นไปตามแผนพัฒนาท้องถิ่น (พ.ศ.2561-2564) ฉบับเพิ่มเติม ครั้งที่ 2/2562 บัญชีครุภัณฑ์ หน้าที่ 5 ลำดับที่ 5

โดยโอนลดงบประมาณจากแผนงานบริหารงานทั่วไป งานบริหารงานทั่วไป งบดำเนินงาน หมวดค่าตอบแทน ประเภทค่าตอบแทนการปฏิบัติงาน นอกเวลาราชการ จำนวน 40,000 บาท

โอนลดงบประมาณจากแผนงานบริหารงานทั่วไป งานบริหารงานทั่วไป งบดำเนินงาน หมวดค่าใช้สอย ประเภทรายจ่ายเพื่อให้ได้มาซึ่งบริการ จำนวน 10,000 บาท

โอนลดงบประมาณจากแผนงานบริหารงานทั่วไป งานบริหารงานทั่วไป งบดำเนินงาน หมวดค่าใช้สอย ประเภทรายจ่ายเกี่ยวกับการรับรองและพิธีการ จำนวน 15,000 บาท

โอนลดงบประมาณจากแผนงานบริหารงานทั่วไป งานบริหารงานทั่วไป งบดำเนินงาน หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ รายการค่าใช้จ่ายในการจัดเก็บข้อมูลพื้นฐานของอบต. จำนวน 20,000 บาท

โอนลดงบประมาณจากแผนงานบริหารงานทั่วไป งานบริหารงานทั่วไป งบดำเนินงาน หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ รายการค่าใช้จ่ายในในการเดินทางไปราชการ จำนวน 50,000 บาท

โอนลดงบประมาณจากแผนงานบริหารงานทั่วไป งานวางแผนสถิติและวิชาการ งบดำเนินงาน หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ รายการโครงการเวทีประชาคม จำนวน 24,000 บาท

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์สำนักงาน รายการค่าจัดซื้อตู้เหล็กบานเลื่อนกระจกสองชั้น จำนวน 2 ใบ จำนวน 11,000 บาท โดยมีรายละเอียดคุณลักษณะดังนี้

* ขนาดภายนอกไม่น้อยกว่า (กว้างxลึกxสูง)118.7 x 40.8 x 87.8 ซม.
* ตู้บานเลื่อนกระจก 4 ฟุตสีเทาหรือสีครีม
* วัสดุเหล็กแผ่น SPCC หนา 0.6 mm. โครงตู้หนา 0.60 mm. พ่นเคลือบสีอย่างดี
* ตู้เหล็ก 2 บานเลื่อนกระจก มือจับแบบฝัง ภายในมีชั้นปรับระดับ 2 อันมีกุญแจล็อค มีระบบป้องกันบานประตูตกราง ด้วยระบบรางบนลูกล้อ

เป็นไปตามหนังสือ ด่วนมาก ที่ มท 0808.2/ว 1657 ลงวันที่ 16 กรกฎาคม 2556 และหนังสือ ด่วนที่สุด ที่ มท 0808.2/ว 1248 ลงวันที่ 27 มิถุนายน 2559

โอนลดงบประมาณจากแผนงานบริหารงานทั่วไป งานวางแผนสถิติและวิชาการ งบดำเนินงาน หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ รายการโครงการเวทีประชาคม จำนวน 11,000 บาท

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์คอมพิวเตอร์ รายการค่าจัดซื้อเครื่องอ่านบัตรเอนกประสงค์ (Smart Card Reader) จำนวน 6 เครื่อง จำนวน 4,200 บาท มีคุณสมบัติไม่ต่ำกว่าเกณฑ์ราคากลางและคุณลักษณะพื้นฐานครุภัณฑ์ที่กระทรวงดิจิทัลฯ กำหนด โดยมีคุณลักษณะพื้นฐานดังนี้

* สามารถอ่านและเขียนข้อมูลในบัตรเอนกประสงค์ (Smart Card) มาตรฐาน ISO/IEC 7816 ได้
* มีความเร็วสัญญาณนาฬิกาไม่น้อยกว่า 4.8 MHz
* สามารถใช้งานผ่านช่องเชื่อมต่อ (Interface) แบบ USB ได้
* สามารใช้กับบัตรแบบเอนกประสงค์ (Smart Card) ที่ใช้แรงดันไฟฟ้าขนาด 5 Volts , 3 Volts และ 1.8 Volts ได้เป็นอย่างน้อย

เป็นไปตามหนังสือ ด่วนมาก ที่ มท 0808.2/ว 1657 ลงวันที่ 16 กรกฎาคม 2556 และหนังสือ ด่วนที่สุด ที่ มท 0808.2/ว 1248 ลงวันที่ 27 มิถุนายน 2559

เป็นไปตามแผนพัฒนาท้องถิ่น (พ.ศ.2561-2564) ฉบับเพิ่มเติม ครั้งที่ 2/2562 บัญชีครุภัณฑ์ หน้าที่ 4 ลำดับที่ 1

โอนลดงบประมาณจากแผนงานบริหารงานทั่วไป งานวางแผนสถิติและวิชาการ งบดำเนินงาน หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ รายการโครงการเวทีประชาคม จำนวน 4,200 บาท

1. แผนงานการศึกษา งานระดับก่อนวันเรียนและประถมศึกษา งบลงทุน หมวดค่าครุภัณฑ์ ประเภทครุภัณฑ์สำนักงาน รายการค่าจัดซื้อถังแบบ ไฟเบอร์กลาส ขนาดความ 2,000 ลิตร งบประมาณ 24,900 บาท

เพื่อจ่ายเป็นค่าจัดซื้อถังเก็บน้ำแบบไฟเบอร์กลาส ขนาดความจุ 2,000 ลิตร จำนวน 3 ใบ โดยมีคุณลักษณะเฉพาะสังเขปดังนี้

* ขนาดที่กำหนดเป็นขนาดที่จุน้ำได้ไม่น้อยกว่า
* คุณสมบัติตามาตรฐานผลิตภัณฑ์อุตสาหกรรม
* ราคาไม่รวมขาตั้ง และไม่รวมค่าติดตั้ง

เป็นไปตามหนังสือกรมส่งเสริมการปกครองท้องถิ่น ด่วนมาก ที่ มท 0808.2/ว 1134 ลงวันที่ 9 มิถุนายน 2558

เป็นไปตามแผนพัฒนาท้องถิ่น (พ.ศ.2561-2564) เพิ่มเติม ครั้งที่ 2/2562 บัญชีครุภัณฑ์ หน้าที่ 6 ลำดับที่ 6

โอนลดงบประมาณจากแผนงานการศึกษา งานระดับก่อนวันเรียนและประถมศึกษา งบบุคลากร หมวดเงินเดือน(ฝ่ายประจำ) ประเภทเงินเดือนพนักงาน จำนวน 24,900 บาท

**นายดำรงค์ อุ่นศร ประธานสภาฯ** ต่อไปเป็นญัตติโอนงบประมาณไปตั้งจ่ายเป็นรายการ จำนวน 9 รายการ รายละเอียดตามเอกสารซึ่งอยู่ในมือท่านสมาชิก หากมีข้อสงสัยประสงค์จะอภิปรายก็เชิญครับ เชิญท่านสมาชิกหมู่ที่ 8 ได้ชี้แจงเหตุผลความจำเป็นที่ขอโอนงบประมาณ ครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภา ผู้ทรงเกียรติ คณะผู้บริหาร ผมสมพงษ์ ปั้นคง สมาชิก อบต.หมู่ที่ 8 สำหรับการโอนงบประมาณไปสร้างประปาบ้านบนควนนั้น เนื่องจากเจ้าหน้าที่ลงไปสำรวจ ประชาชนที่ได้รับความเดือดร้อน ประมาณ 30 กว่าครัวเรือน ซึ่งทุกวันนี้บ้านบนควนใช้น้ำประปาจุดช่องไทรฮวง เนื่องจากชุมชนบ้านบนควนเป็นที่สูง อยู่ระดับไล่เลี่ยกับถังประปาที่ยกขึ้นมาแล้ว ชาวบ้านบนควนได้ใช้น้ำปาที่ไหลน้อยมาก เมื่อเกิดไฟฟ้าดับแล้วอย่างน้อยสามชั่วโมง น้ำถึงจะไหล และมีอยู่ 3 หลังคาเรือน ที่น้ำประปาไหลไม่ถึงเลย ปัญหาตรงนี้เป็นปัญหาใหญ่ของบ้านบนควน ถ้ามีงานมีการจะได้รับความเดือดร้อนมาก และต้องขอขอบคุณผู้บริหารที่เจียดเงินส่วนเล็กส่วนน้อยมาเพิ่มเติม ซึ่งผู้บริหารก็ได้เสียสละเพราะเงินตรงนั้นเป็นอำนาจของฝ่ายบริหารที่จะไปใช้ในส่วนอื่น ขอบคุณครับท่านประธาน

**นายดำรงค์ อุ่นศร ประธานสภาฯ** ขอบคุณครับ เอาเป็นว่างบประมาณในข้อบัญญัติของหมู่ที่ 8 ทำถนนลาดยาง แต่บังเอิญว่าปัญหาเรื่องน้ำ มันเร่งด่วนกว่า เลยโอนจากถนนไปก่อสร้างประปา อย่างนั้นใช่ไหมครับ มีสมาชิกท่านอื่นอีกไหมครับ เชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิก อบต.หมู่ที่ 5 ไม่ใช่ว่าจะไม่ให้นะครับ แต่ขอปรึกษาครับ เพราะการทำประชาคมหมู่บ้าน แผนที่ 1 ของหมู่ที่ 8 ทำถนน โดยผ่านประชาคมหมู่บ้าน แต่ว่าประปานี้ผมไม่รู้ว่าเป็นลำดับที่เท่าไหร่ของประชาคมหมู่บ้าน ถ้าทำได้มันจะเป็นตัวอย่างของหมู่อื่นไหมต่อไป ดึงแผนสำรองขึ้นมาใช้แทนแผนที่ 1 มันเป็นการเดือดร้อนใช่เข้าใจ แต่ว่าเราก็พูดกันหลายครั้งแล้วว่าจะดึงแผนสำรองขึ้นมาใช้ทำไม่ได้เพราะว่าประชาคมหมู่บ้าน ต้องการแผนที่หนึ่งก่อน แต่ถ้าทำได้จะเป็นการดี เพราะว่าในหมู่บ้านเราบางครั้งแผนที่ 1 อาจไม่สำคัญแต่ว่าแผนที่ 1 สำคัญกว่า ถ้าทำได้ขอคำปรึกษาตรงนี้เลยครับ จะได้เป็นบรรทัดฐานของสภาแห่งนี้ด้วยครับ ขอบคุณครับ

**นายดำรงค์ อุ่นศร ประธานสภาฯ** ขอบคุณครับ ที่ท่านสมาชิกหมู่ที่ 5 พูดก็ถูกต้องเพราะว่าแผนพัฒนาซึ่งมาจากชาวบ้าน มาจากประชาคมของหมู่บ้าน ตรงนี้ ตามความเข้าใจของผมนะครับคิดว่า แผนรองรับคงมีนะครับถ้าอย่างนั้นทางเจ้าหน้าที่แผนคง ไม่กล้า ผมคิดว่าอย่างนั้น แต่ว่าไม่แน่ใจนะครับ ที่ท่านพูดก็เป็นความจริง เพราะว่าแผนรองรับต้องมี เชิญท่านสมาชิกหมู่ที่ 8

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภา ผู้ทรงเกียรติ ก่อนอื่นผมต้องขอบคุณท่านสมาชิกหมู่ที่ 5 ครับ ที่เป็นห่วงตรงจุดนี้ ผมก็ขอชี้แจงเรื่องแผนครับ แผนพัฒนาของหมู่ที่ 8 ในปีงบประมาณ 2562 แผนทั้งสองรายการนี้อยู่ในปี 2562 เหมือนกัน แต่ช่วงที่ทำข้อบัญญัติงบประมาณ ผู้บริหารก็จะทำให้ทั้งสองอย่าง แต่พอจัดสรรงบประมาณช่วงนั้น ท่านสมาชิกสภาก็ทราบดีว่าเมื่อคณะผู้บริหารเห็นว่ามีโครงการของหมู่ที่ที่สำคัญเร่งด่วนกว่างบประมาณก็ไปตกตรงส่วนนั้น จึงมีความจำเป็นต้องเจียดเงินบางรายการไปให้หมู่ที่จำเป็น และหวังว่าเมื่อมีการจ่ายขาดเงินสะสมก็จะมาทำโครงการตัวนี้ให้ แต่เมื่อติดขัดว่าเงินสะสมจ่ายไม่ได้ กระผมก็จำเป็นต้องเจียดเนื้อตัวเองจากส่วนหนึ่งไปใช้อีกส่วนหนึ่ง ผมก็ขอขอบคุณเพื่อนสมาชิกครับ แต่คนที่เจ็บจริงๆคือสมาชิกหมู่ที่ 8 ครับ คือผมกับอบต.วิรัตน์ บุญมา ไปทางไหนก็โดยครับ ถ้าไม่ไปชาวบ้านก็เดือดร้อน แต่ไปแล้วชาวบ้านก็ว่าถนนที่ได้แล้วผมกับอบต.วิรัตน์ต้องยกไปอื่น โดนเต็มๆครับ ขอบคุณท่านประธานผ่านไปยังเพื่อนสมาชิกที่หวังดีนะครับ ขอบคุณครับท่านประธาน

**นายดำรงค์ อุ่นศร ประธานสภาฯ** ขอบคุณครับ เรื่องแผนนั้นผมไม่ได้ดู แต่ว่าเข้าใจแล้ว แต่ละฝ่ายฝ่ายถนนก็เป็นโครงการอยู่ในข้อบัญญัติลำดับที่หนึ่งด้านถนน แต่ฝ่ายน้ำประปาก็เป็นโครงการอยู่ลำดับที่หนึ่งในแผนด้านน้ำ ท่านสมาชิกก็คงเข้าใจนะครับตรงนี้ผมคิดว่า เมื่ออนุมัติไปแล้วถ้าติดขัดเรื่องแผน ตรงนี้เจ้าหน้าที่เขารับผิดชอบ ถ้าเห็นชอบไปแล้วก็ไม่มีปัญหา ยังมีท่านอื่นไหมครับ ถ้าไม่มีผมขอมติที่ประชุมนะครับ

สมาชิกสภาท่านใดอนุมัติให้โอนงบประมาณไปตั้งจ่ายเป็นรายการใหม่ จำนวน 9 รายการตามที่เสนอโปรดยกมือครับ

**มติที่ประชุม** **อนุมัติ 16 เสียง**

**ไม่เห็นชอบ - เสียง**

**งดออกเสียง 1 เสียง**

**นายดำรงค์ อุ่นศร ประธานสภาฯ** ขอบคุณครับ สรุปว่าที่ประชุมมีมติอนุมัติให้โอนงบประมาณไปตั้งจ่ายเป็นรายการใหม่จำนวน 9 รายการตามที่เสนอด้วยคะแนนเสียงข้างมากนะครับ ต่อไปเป็นระเบียบวาระอื่นๆ

**ระเบียบวาระที่ 4 : เรื่องอื่นๆ**

**นายดำรงค์ อุ่นศร ประธานสภาฯ** มีท่านสมาชิกท่านใดประสงค์จะปรึกษาหารือต่อที่ประชุมบ้าง เชิญท่านสุชาติ ครับ

**นายสุชาติ คงหอม สมาชิกสภาฯ หมู่ที่ 6**  ท่านประธานสภาที่คารพ คณะผู้บริหารและเพื่อนสมาชิกผู้ทรงเกียรติทุกท่าน ผมสุชาติ คงหอม สมาชิกสภา อบต.เขาขาว หมู่ที่ 6 คืออย่างนี้ครับ หมู่ที่ 6 ได้ไปทำการขุดเจาะบ่อบาดาล ซึ่งได้ผ่านญัตติสภาฯแห่งนี้ไปแล้ว ขุดไปแล้วแต่ชาวบ้านยังไม่ได้ใช้น้ำ ผมอยากทราบว่ามันติดขัดตรงไหน ขอบคุณครับท่านประธาน

**นายดำรงค์ อุ่นศร ประธานสภาฯ** ยังมีท่านอื่นไหมครับ เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ผมขอเวลาแป๊ปเดียวครับท่านประธาน คืออยากได้รายละเอียด หวังว่าท่านประธานคงจะให้เจ้าหน้าที่ซึ่งรับผิดชอบมาชี้แจงขอเป็นเอกสารครับ ตามที่องค์การบริหารส่วนตำบลเขาขาว ได้ลงไปปรับปรุงเปลี่ยนทรายกรองระบบประปา 3 จุดของหมู่ที่ 12 ซึ่งขณะนี้อยู่ระหว่างการดำเนินการ จากการที่ผมดูก็เปลี่ยนทรายและอะไหล่บ้างเล็กน้อย เพราะฉะนั้นผมจึงอยากขอรายละเอียด ว่าการที่องค์การบริหารส่วนตำบลเขาขาวได้ตั้งงบประมาณเพื่อไปเปลี่ยนทรายกรองถังประปานั้น รายละเอียดของงานมีอะไรบ้าง งบประมาณเท่าไหร่ ขอเอกสารครับท่านประธาน ขอบคุณมากครับ

**นายดำรงค์ อุ่นศร ประธานสภาฯ** เชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิก อบต.หมู่ที่ 5 ท่านประธานครับผมขอแจ้งข่าวนิดหนึ่งครับท่านประธาน คือพรุ่งนี้ผมจะเทปูนบริเวณศาลาปู่หมอย่าหมอ ก็อยากจะขอความร่วมมือ จากสมาชิกทุกคนให้ไปช่วยกันนะครับ แต่งชุดจิตอาสานะครับเพราะว่าตรงนั้นไม่ใช่เป็นของหมู่แปดนะครับ เป็นของทุกคนที่อยู่ในตำบลเขาขาว ให้ไปช่วยกัน ใครมีชุดจิตอาสาก็ให้แต่ไป ไม่มีก็ไม่เป็นไรครับ ไปด้วยใจนะครับ และก็ที่นั้นจะทำข้าวเลี้ยง 60 กล่องตามสภาพที่เราเรี่ยไรเงินกันมาได้ คนโน้นสมทบมา คนนี้สมทบมา เทปูนหน้าศาลาปู่หมอ กว้าง 3.30 เมตร ยาว 20 เมตร รวมแล้วก็ 66 ตารางเมตร 7 ลบ.ม. ใครมีเวลาก็ขอให้ไปช่วยกันนะครับ เวลา 9.30 – 12.00 น. โดยเราจะทำให้หลายๆอย่างตรงนั้น ไม่ว่าจะกวาดเช็ดถู สถานที่ ตัดแต่งหญ้าบริเวณนั้น ใครมีอะไรก็เอาไปช่วยๆกันครับ และอีกอย่างครับไม่ทราบว่าท่านประธานจะลืมหรือผมจะลืม ท่านองคมนตรีถึงแก่อสัญกรรมเรามาประชุมลำดับแรกเราน่าจะยืนไว้อาลัยซักพักหนึ่ง แต่ว่าท่านประธานก็อาจจะลืมนึกไป ตรงนี้เป็นสิ่งสำคัญเหมือนกัน ถ้าครั้งต่อไปมีบุคคลสำคัญที่เราสูญเสียไปก็ขอให้ช่วยทำตรงนี้ด้วยครับ ขอบคุณครับ

**นายดำรงค์ อุ่นศร ประธานสภาฯ** ขอบคุณครับ ตรงนี้ผมก็ลืมไป แต่ไม่เป็นไรเพราะเรายังประชุมอยู่ก่อนเลิกประชุมเราก็ยังปฏิบัติได้ ขอบคุณท่านสมาชิกหมู่ที่ 5 ครับ เรื่องจิตอาสาที่จะไปพัฒนาสถานที่ศักสิทธิ์ที่สักการะบูชาของตำบลเขาขาว ก็เป็นเรื่องที่ดีแต่ว่าผมรู้สึกละอายใจนิดนึง ต่อไปผมจะไม่ให้เป็นอย่างนี้ ในเมื่อองค์กรของเราตรงนี้มีอยู่อยากจะให้ชาวบ้านร่วมแรง ไม่อยากจะให้ชาวบ้านร่วมเงิน เราต้องเปลี่ยนใหม่ต้องมีความสำนึกตรงนี้ด้วย เพราะว่าเป็นสถานที่สักการบูชาที่สำคัญของตำบลเขาขาวเรา ทางอบต.ของเราก็ต้องมีจิตสำนึกตรงนี้ ขอเชิญท่านสมาชิกหมู่ที่ 3 ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ ท่านคณะผู้บริหาร ดิฉันพิสมัย สีใส สมาชิกหมู่ที่ 3 ขอฝากไว้สองเรื่องนะค่ะ ฝากท่านประธานผ่านไปถึงผู้บริหารละผู้รับผิดชอบ เรื่องที่หนึ่งก็คือเรื่องไฟฟ้าสาธารณะ ตามหน้าบ้านเพราะว่าแจ้งไปเขียนคำร้องไปเกือบสองเดือนแล้วนะค่ะ ก็ตามเรื่องตลอด ช่างก็บอกว่าของยังไม่มา ฝากผู้บริหารด้วยว่ามีเงินที่จะสามารถไปซื้ออุปกรณ์ที่จะซ่อมปรับปรุง เพราะว่าของหมู่ที่ 3 ซอยบ้านคุณวิภูโดนงัดบ้านบ่อย เพราะไม่มีแสงสว่างเพียงพอ เพราะถ้ามีแสงแสว่างเพียงพอก็จะดูกล้องดูอะไรได้ ปลอดภัยกับชาวบ้าน เรื่องที่สองก็คือเรื่องถนนซอยบ้านนายสมใจ ตรงนั้นเป็นลำห้วยและมีท่อบล็อกอยู่ ขณะนี้เหลือระยะทางที่สามารถวิ่งผ่านได้สามเมตรครึ่ง บังเอิญพอดีโครงการถนนที่ทำใหม่กว้างห้าเมตรไปสิ้นสุดตรงนั้นพอดี กลัวว่าจากระยะทางสามเมตรครึ่งมันจะเหลือสามเมตร และเหลือสองเมตรตามลำดับก็ฝากให้ท่านผู้บริหารช่วยแก้ไขด้วย เพราะช่วงนี้ฝน มันจะลึกลงไปอีก ขอบคุณมากค่ะท่านประธาน

**นายดำรงค์ อุ่นศร ประธานสภาฯ** ขอบคุณครับ และก็ขอฝากผู้บริหารเรื่องที่ท่านสมาชิกหมู่ที่ 12 ข้องใจ เรื่องรายละเอียดไปดำเนินการเปลี่ยนทรายกรอง ช่วยให้ผู้ที่รับผิดชอบมาชี้แจงให้เพื่อสมาชิกที่ข้องใจได้รับทราบด้วย เชิญท่านสมาชิกหมู่ที่ 8 ครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่เคารพ ผมสมพงษ์ ปั้นคง สมาชิกอบต.เขาขาวหมู่ที่ 8 กระผมอยากพูดผ่านท่านประธาน ให้ฝ่าบริหารตอบให้ชัดเจนคือผมได้ข่าวว่าวันก่อนที่ลงไปสำรวจเรื่องบล็อกสามตัวของหมู่ที่ 8 และของหมู่ที่ 11 และของหมู่ที่ 7 วันนั้นหลังจากคำสั่งของทางอำเภอได้ลงมาว่าจะได้ครับโครงการนี้ ผมก็พาเจ้าหน้าที่ลงไปทำพิกัดเพื่อยืนยันความชัดเจน แต่ว่าวันนี้ครับเห็นว่ามันพ้นเวลาอันสมควรแล้ว คือว่าจะได้หรือไม่ได้อยากให้ผู้บริหารตอบต่อสภาแห่งนี้ครับว่าบล็อคสามตัวนั้นจะได้มาไหม ถ้าได้จะสร้างเมื่อไหร่ เพราะว่าผมสมาชิกได้บอกพี่น้องประชาชนไปแล้วว่าทางอำเภอได้ให้หนังสือมาแล้วหวังว่าจะได้ ก็ขอฝากท่านประธานให้ฝ่ายบริหารช่วยตอบให้ชัดๆด้วยครับ ขอบคุณครับท่านประธาน

**นายดำรงค์ อุ่นศร ประธานสภาฯ** ครับขอบคุณครับ ยังมีท่านอื่นไหมครับ ถ้าไม่มี ก็ขอฝากตรงนี้ด้วยเรื่องโต๊ะในห้องประชุม คณะผู้บริหารก็อยู่ตรงลูกกะตานะครับคงเห็นได้นะครับว่ามันไม่เรียบร้อยเพิ่งรับงานมา ตั้งงบประมาณมา มันไม่ติดกันนะครับ หลายตัว ผมดูแล้ว ที่ผมนั่งก็แยก ต่อไปถ้าให้ผู้ที่รับจ้าง ให้ดูผู้ที่มีความสามารถซักนิด มาจัดการตรงนี้ สภาแห่งนี้ผมคิดว่า มันทรงเกียรติที่สุดของอบต.ของเรา ต้องเอาใจใส่ซักหน่อย อย่างห้องผู้บริหารอย่างนี้ จะตกแต่งเท่าไหร่ผมก็ไม่ว่า แต่ว่าสภาแห่งนี้ต้องเรียบร้อย เพราะเป็นที่ยึดมั่นถือมั่น สภาเป็นหัวใจหลัก ขอเชิญผู้บริหารท่านนายกลุกขึ้นชี้แจงเรื่องที่สมาชิกข้องใจ เชิญครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และเพื่อนสมาชิกผู้ทรงเกียรติทุกท่าน ก่อนอื่นต้องขอบคุณเพื่อนสมาชิก ซึ่งท่านก็มีหน้าที่ฝ่าย นิติบัญญัติ และก็มีหน้าที่ตรวจสอบฝ่ายบริหาร ผมเข้าใจครับว่า ทุกคนมีความรู้สึกที่ดี และก็ไม่ดี เพราะว่าการทำงานนั้น บางครั้งมันจะให้ร้อยเปอร์เซ็นต์ย่อมเป็นไปไม่ได้ แต่ว่าโดยส่วนลึกของหัวใจแล้ว ผมและทีมงานก็ทำงานอย่างเต็มที่ แต่ว่าอาจจะมีข้อบกพร่องก็ต้องให้อภัยกัน เพราะว่าความบกพร่องนั้นพอแก้ไขได้ ถ้าแก้ไขไม่ได้ก็ว่ากันอีกเรื่องหนึ่ง สมาชิกหมู่ที่ 6 ได้อภิปรายในเรื่องของบ่อบาดาล ซึ่งผมก็อยากจะชี้แจงว่า การเจาะบ่อบาดาลซึ่งอยู่ในข้อบัญญัติปี 2562 จริงๆแล้วจุดที่ระบุในข้อบัญญัตินั้น ระบุชัดเลยครับว่าเป็นจุดบ้านนายสุชาติ คงหอม แต่ว่าเมื่อไปเจาะแล้วมันไม่มีน้ำ ก็เลยเปลี่ยนจุด และการเปลี่ยนจุดทุกครั้งท่านสมาชิกจะอยู่หนึ่งท่านบ้างสองท่านบ้าง แต่ว่าท่านปรีชาจะอยู่ในสถานที่อยู่ทุกครั้ง ก็เปลี่ยนจุดเจาะมาอีกฝั่งหนึ่งผมก็ไม่ทราบจำชื่อไม่ได้ว่าเป็นบ้านใคร ก็ไม่ได้น้ำ ครั้งที่สองก็ไม่ได้น้ำ ก็มาเจาะเป็นครั้งที่สาม แต่ว่าครั้งที่สามมาเจาะคนละฝั่งซึ่งไม่ใช่สถานที่ ซึ่งระบุไว้ในข้อบัญญัติ คณะกรรมการตรวจรับงานจ้างก็ไม่สามารถตรวจรับงานจ้างได้ เพราะว่าผิดสถานที่ ก็จำเป็นจะต้องยกเลิกสัญญา เพราะว่ากรรมการไม่สามารถตรวจรับได้เพราะสถานที่ไม่ตรงตามข้อบัญญัติ ตรงนี้ผมก็หารือกับท่านสมาชิกเมื่อกี้ว่าในเมื่อมันเป็นอย่างนี้แล้วบ่อนั้นก็ยังใช้ได้ ก็คาดว่าเราจะดำเนินการต่อ แต่ว่าจะทำยังไงเดี๋ยวต้องหารืออีกครั้งหนึ่ง มีงบประมาณตรงไหนที่จะให้พี่น้องประชาชนได้ใช้ ก็ต้องหารืออีกครั้งหนึ่ง แต่ว่าถามว่าเจาะถูกที่ไหมก็ตอบได้เลยว่าไม่ถูกที่ แต่ว่าบ่อที่เจาะแล้วก็จะได้ดำเนินการให้พี่น้องประชาชนได้ใช้ แต่ว่าจะทำยังไงนั้นก็ต้องหารือกัน จะหาซับเมิร์สหาท่อใส่ก็ว่ากันไปจำนวนกี่ครัวเรือน เดี๋ยวหารือกันระหว่าสมาชิกกับผมนะครับ ท่านสมาชิกหมู่ที่ 12 ได้หารือในเรื่องการเปลี่ยนทรายกรองซึ่งอยู่ในหมู่ที่ 12 ทั้งสามจุด ซึ่งทราบว่าทั้งสามจุดท่านส.อบต.คัมภีร์เป็นผู้เขียนคำร้อง และผมก็ทราบว่าจุดแรกที่ไปทำ รู้สึกจะเป็นจุดในนา ได้ข่าวว่าหกปีแล้วครับไม่เคยได้เปลี่ยนทรายกรองเลย ซึ่งชาวบ้านก็ขอบคุณสมาชิกและผู้บริหารที่เห็นความสำคัญตรงนี้ เพราะอย่างน้อยน้ำก็ได้สะอาดขึ้น และผู้รับจ้างก็ทำดีด้วยครับ ผู้รับจ้างไปทำเรียบร้อยใช้วัสดุครบถ้วนตามในแบบเดี๋ยวซักครู่ผมได้ให้ผู้ช่วยพัสดุได้หาสัญญาให้ท่านสมาชิกได้ดูครับว่ามีเอกสารยังไงประกอบในการที่จะเปลี่ยนทรายกรอง ซึ่งแต่ละจุดก็ประมาณห้าหมื่นกว่าบาท สมาชิกหมู่ที่ 5 ได้อภิปรายในเรื่องของศาลาปู่หมอ ย่าหมอ ก็ขอขอบคุณครับที่ท่านได้มีจิตอาสา ผมก็พยายามปรับปรุงหลายครั้งเหมือนกัน แต่บางครั้งเราต้องใช้งบประมาณ หลายครั้งแล้วได้ลงหินไป ก็ไม่อยู่เพราะมันเป็นที่เนิน และที่สำคัญคือต้องขออนุญาตแขวงทางหลวง เพราะถ้าเราทำอะไรลงไปโดยพลการไม่ขออนุญาตจะมีปัญหาอีก ตรงนี้ก็เป็นสิ่งที่ดีครับ ผมคิดว่าพรุ่งนี้พักพวกที่มีจิตอาสาไปช่วยกันเยอะ ส่วนเรื่ององคมนตรีผมก็เห็นด้วยครับ เพราะท่านเป็นบุคคลที่เป็นประโยชน์กับชาตินี้มากมาย ท่านอสัญกรรมไปเมื่อเช้าวันอาทิตย์ เราก็ดูการถ่ายถอดการประชุมของสภาผู้แทน ก่อนประชุมก็มีการไว้อาลัย สมาชิกหมู่ที่ 3 ได้อภิปรายเรื่องไฟฟ้าแสงสว่าง ซึ่งกองช่างได้ส่งรายละเอียดมาทั้งหมดแล้วในการซื้อวัสดุ อยู่ที่ฝ่ายพัสดุก็คิดว่าอาทิตย์หน้าคงเสร็จ เรื่องถนนสายบ้านนายสมใจเดี๋ยวผมจะมอบกองช่างให้ไปดูเลย และบ้านของส.อบต.วิภูด้วยสองจุดเลยเดี๋ยวจะจัดการให้ สมาชิกหมู่ที่ 8 ได้คุยเรื่องบล็อก ผมได้สอบถามรองท้องถิ่นจังหวัดไป ท่านบอกว่าเรื่องนี้อยู่ที่กรม ก็จะสอบถามอีกครั้งหนึ่ง แล้วจะตอบมาเป็นหนังสือแล้วจะสำเนาให้ท่านสมาชิกหมู่ที่ 8 ว่าจะได้หรือไม่ถ้าได้จะได้เมื่อไหร่ ส่วนเรื่องโต๊ะ ที่ท่านนั่งอยู่ในห้องประชุม ตรงนี้อาจจะบกพร่องในเรื่องการทำ เพราะมันเป็น ไม้สด แต่ว่าอยู่ในระหว่างประกันครับ ทางผู้รับจ้างก็เข้ามาดูแล้ว เดี๋ยวเขาจะดำเนินการให้เสร็จ คงไม่กี่วันครับ ขอบคุณครับ

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ เชิญหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ผมบรรจงกิจ บุญโชติ สมาชิก อบต.หมู่ที่ 5 ผมอยากจะขอปรึกษาท่านประธานนะครับว่าเรื่องการเจาะบ่อบาดาลของหมู่ที่ 6 เจาะผิดที่เราสามารถที่จะแก้ไขในที่ประชุมได้ไหมครับท่านประธาน งบประมาณยังอยู่หรือเปล่าครับถ้างบประมาณยังอยู่ เราสามารถใช้มติที่ประชุมได้ไหมครับท่านประธาน เพื่อจะแก้ไขตรงนี้ให้มันถูกต้องเสีย ถ้าเป็นไปได้อย่าไปทำอะไรที่มันผิดๆอีก ในเมื่อมันเจาะผิดที่ขอชื่อใหม่ หรือว่าทำยังไงได้ไหมท่านประธาน ขอปรึกษาท่านประธาน ให้ผ่านสภาแห่งนี้ให้มันจบได้ใช้น้ำ ผมว่ามติจากที่ประชุมแห่งนี้น่าจะผ่านได้ตามกฏของสภานะครับท่านประธาน ผมขอปรึกษาท่านครับ

**นายดำรงค์ อุ่นศร ประธานสภาฯ** ครับขอบคุณครับ ตรงนี้ไม่ได้เพราะว่าการบริหารมันมีแผนรองรับแต่ว่าที่ไปเจาะบ่อตรงนั้นมันไม่มีในแผนครับ ทำการเบิกจ่ายไม่ได้ สภาจะอนุมัติเห็นชอบไปก็ไม่ได้ เอาสภาแห่งนี้เป็นตัวกำหนดก็ไม่ได้ แผนรองรับไม่มีครับ แต่ถ้ามีในแผนสภากำหนดได้ครับ ตรงนี้ติดที่แผนอย่างเดียว เชิญครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานครับ ต่อไปเวลาเขียนแผนเพราะว่าน้ำเราก็ไม่รู้ว่าใต้ดินมันอยู่บ้านใครบ้างน้ำอยู่ตรงไหน ถ้าเขียนให้คลุมได้ไหมครับท่านว่าบริเวณไม่เกิน 100 เมตร หรือว่าบริเวณไม่เกิน 50 เมตร การเขียนแผนต่อไปทำอย่างนี้ได้ไหมครับท่านประธาน ไม่ใช่ต้องบอกว่าต้องบ้านนายนี้เท่านั้น เพราะบางทีเขตติดกันไม่มีน้ำก็มีครับท่านประธาน การเขียนแผนครั้งต่อไป ได้ไหมครับท่านประธาน ปรึกษากันครับ

**นายดำรงค์ อุ่นศร ประธานสภาฯ** ครับตรงนี้ผมไม่แน่ใจ แต่ถ้าได้ผมต้องไปปรึกษากับเจ้าหน้าที่วิเคราะห์ เจ้าหน้าที่แผนถ้าหากว่าได้ ก็เป็นเรื่องดี ถ้าเขียนเอาไว้ทั้งหมู่บ้านยิ่งดีใหญ่ อย่างหมู่ที่ 4 เจาะบ่อบาดาล 1 ลูก ตรงไหนเดือดร้อนจะได้ไปดำเนินการ อย่างนั้นยิ่งดีใหญ่ แต่ตรงนี้ผมไม่แน่ใจนะครับ ไม่ทราบว่าเจ้าหน้าที่วิเคราะห์จะได้หรือเปล่า เดี๋ยวปรึกษาหารือดูอีกครั้ง เพื่อจะได้แก้ไขให้มีความสะดวกยิ่งขึ้น ขอเชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ขออนุญาตคุยเรื่องประปาของหมู่ที่ 6 ตามที่ท่านสมาชิกหมู่ที่ 5 ได้ปรึกษาหารือครับท่านประธาน เรื่องนี้จริงๆแล้วผมอยากจะตำหนิผู้บริหาร หลายเดือนแล้วครับท่านประธานที่ปล่อยไว้ อย่างที่ท่านบอกเมื่อกี้ว่าไปเจาะบ่อแรกที่อยู่ในแผน ไม่มีน้ำเปลี่ยนจุด ประมาณห้าหกเดือนผมเองในฐานะที่อาจจะอยู่ในหมู่ที่ 6 ครับท่านประธาน การทำแผนผมว่าการที่เจ้าหน้าที่วิเคราะห์ และปลัดก็เคยพูดว่ากรณีแบบนี้การเพิ่มเติมแผนถ้าไม่มีเงินเราเพิ่มไม่ได้ แต่ถ้าเรามีเงินรองรับอยู่แล้ว เราถึงจะเพิ่มเติมแผนได้ ตัวนี้ก็เช่นเดียวกันครับท่านประธานมีเงินรองรับอยู่แล้ว ผมว่าถ้าผู้บริหารแก้ไขเพิ่มเติมแผน อย่างที่ผ่านมาผู้บริหารเสนอเพิ่มเติมแผนมากี่ครั้งแล้วครับท่านประธาน ตัวนี้ก็เช่นเดียวกันครับท่านประธานผมคิดว่าถ้าผู้บริหารเสนอเพิ่มเติมแผน จากจุดที่รู้อยู่แล้วว่าตรงไหนมีน้ำ ขอมติสภาเพิ่มเติมแผนครั้งที่เท่าไหร่ก็ตามแต่ ผมว่าน่าจะได้ครับท่านประธาน ผมอยากให้ทำเร่งด่วนครับท่านประธานเพราะว่านานแล้วครับ เพราะว่าเจาะแล้วไม่จ่ายเงินให้ผู้รับจ้าง ผู้รับจ้างเลยไปถอดท่อถอดปั๊มขึ้นมาแล้วก็ปล่อยไว้อย่างนั้นชาวบ้านเดือดร้อนอยู่ครับ และเรื่องเอกสารที่ผมขอยังไม่ได้ครับท่านประธาน ขอบคุณครับ

**นายดำรงค์ อุ่นศร ประธานสภาฯ** ครับตรงนี้ที่ท่านสมาชิกหมู่ที่ 12 หมู่ที่ 5 ข้องใจเรื่องแผน ว่าปรับปรุงแผนได้หรือไม่ ผมตอบว่าได้ คณะผู้บริหารปรับปรุงแผน แต่ว่าต้องลงไปทำประชาคม อย่างที่ใช้อำนาจนายกหรือเจ้าหน้าที่แผนในการเพิ่มตรงนั้นเป็นแผนที่เจาะจงเขาบังคับสั่งการมา มันเป็นเรื่องที่ต้องทำ แต่ว่าปรับปรุงแผนอย่างนี้ต้องลงทำประชาคม ถ้าถามว่าทำได้ไหมทำได้ครับ ผมคิดว่ามีวิธีหลายวิธีถ้าตั้งใจ ตั้งใจจะทำ ทำได้ ในเมื่อบ่อลูกนั้นที่เจาะไว้แล้ว มีน้ำจะใช้ ชาวบ้านได้รับผลประโยชน์ ทุกอย่างที่สร้างให้กับชาวบ้านเป้าหมายจุดประสงค์คืออะไรครับ เพื่อแก้ไขปัญหาให้กับชาวบ้าน ให้ชาวบ้านเขาได้ใช้ ผิดจุดตรงนั้นไปเราก็ต้องหาวิธีแก้ไข เพราะชาวบ้านได้รับผลประโยชน์แล้ว ถ้ามีความสามารถนะครับ ผมคิดว่าถ้าคิดจะทำ ทำได้ ไม่ทางใดก็ทางหนึ่งทำได้ครับ ไม่ว่าจะปรับปรุงแผนทำได้ครับถ้าคิดจะทำ ยังมีท่านอื่นไหมครับ ถ้าไม่มีผมขอรายละเอียดทรายกรองอีกครับ รายการปร.4 ปร.5 นะครับ เอาแบบนี้นะครับเดี๋ยวหลังเลิกประชุมผู้บริหารช่วยจัดส่งให้สมาชิกหมู่ที่ 12 ด้วยนะครับ ยังมีท่านอื่นอีกไหมครับ ถ้าไม่มีอะไรแล้ว สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 15.18 **น.**

(ลงชื่อ).........................................................ผู้จดรายงานการประชุม

(นางสาวพิสมัย สีใส)

ทำหน้าที่เลขานุการสภาองค์การบริหารส่วนตำบลเขาขาวชั่วคราว

สภาองค์การบริหารส่วนตำบลได้มีมติรับรองรายงานการประชุมในการประชุมสภาฯ .เมื่อวันที่....................................................................................................

###### (ลงชื่อ)..........................………………………….........

(นายดำรงค์ อุ่นศร)

ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยวิสามัญ สมัยที่ 1 ประจำปี พ.ศ.2562**

**เมื่อวันศุกร์ ที่ 31 พฤษภาคม ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยวิสามัญ สมัยที่ 1 ประจำปีพ.ศ.256 เมื่อวันศุกร์ ที่ 31 พฤษภาคม พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาว ได้จดไว้เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันพฤหัสบดี ที่ 13 มิถุนายน พ.ศ.2562

(ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

สมาชิกสภา อบต.เขาขาว หมู่ที่ 7

(ลงชื่อ)...........................................................กรรมการตรวจรายงานฯ (นายสมโชค คงทอง)

สมาชิกสภา อบต.เขาขาว หมู่ที่ 9

(ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

สมาชิกสภา อบต.เขาขาว หมู่ที่ 3